**Tadas Kumeliauskas** (s. 11. joulukuuta 1990 Elektrėnai, Liettua) on liettualainen jääkiekkoilija, joka pelaa Saksan kolmanneksi korkeimmalla sarjatasolla Oberliga-joukkue Deggendorfer SC:ssä. Hän on pelipaikaltaan keskushyökkääjä, mutta Kumeliauskas osaa pelata myös laidassa. Hän laukoo oikealta.

Pelityyli
---------

Jatkoaika.com -verkkolehden toimittaja Vinski Virtasen mukaan Kumeliauskas kykenee pelaamaan lähes kaikkia hyökkääjän rooleja. Virtasen mukaan hänet on tunnettu ennen kaikkea hyvänä aloittajana. Kumeliauskasin muihin vahvuuksiin kuuluu rannelaukaus, ulottuvuus, harhautukset ja rangaistuslaukaukset. Häntä on verrattu pelityyliltään Jevgeni Malkiniin.

Ura
---

### Seuraura

Kumeliauskas debytoi miesten peleissä vain 14-vuotiaana kotikaupunkinsa Elektrėnain joukkueessa SC Energijassa, Latvian pääsarjassa kaudella 2004–2005. Kauden 2006–2007 hän pelasi HK Liepājas Metalurgsin riveissä, mutta palasi taas kaudeksi 2007–2008 Energijaan. Kumeliauskas siirtyi kuitenkin kesken kauden Pohjois-Amerikkaan ja juniorisarja AEHL:ssä pelaavan Dover Seawolvesin joukkueeseen. Kaudeksi 2008–2009 hän palasi taas kotimaahansa ja Energijaan.

Kaudeksi 2009–2010 Kumeliauskas siirtyi Venäjän toiseksi korkeimalle sarjatasolle Vysšaja Liga-joukkue HK VMF Pietariin. Kolme seuraavaa kautta hän pelasi Kazakstanin mestaruussarjaa Aristan Temirtaun riveissä. Kumeliauskas oli viimeisellä kaudellaan 2012–2013 joukkueen toiseksi paras maalintekijä ja kolmanneksi paras pistemies tehoilla 25+19=44. Kevään 2013 pudotuspeleissä hän jakoi joukkueen sisäisen pistepörssin voiton Lukáš Martinkan ja Andrei Jeršovin kanssa tehoilla 3+4=7.

Toukokuussa 2012 Kumeliauskas siirtyi syyskuun alkuun asti kestävällä try-out -sopimuksella SM-liigajoukkue Turun Palloseuraan. Häntä oli houkuttelemassa Turkuun Kumeliauskasin kanssa Temirtatussa pelannut Teemu Elomo. Kumeliauskas sai koejaksonsa päätteeksi 1+1-vuotisen jatkosopimuksen joukkueeseen. Hänestä tuli SM-liigan kaikkien aikojen kolmas liettualaispelaaja Arturas Katulisin ja Aivaras Bendžiusin jälkeen. Tammikuussa 2014 TPS käytti Kumeliauskasin sopimuksessa olleen option ja teki vuoden mittaisen jatkosopimuksen hänen kanssaan. Kaudella 2014–2015 Kumeliauskas oli jo 13 runkosarjaottelun jälkeen rikkonut SM-liigan yhden kauden piste-ennätyksensä. Hän teki lokakuussa 2014 kaksivuotisen jatkosopimuksen TPS:n kanssa. Kumeliauskasin kausi jäi kuitenkin vain 27 runkosarjaottelun mittaiseksi aivotärähdyksen vuoksi. Hän teki niissä 13 tehopistettä.

Myös kausi 2015–2016 Kumeliauskasilla jäi rikkonaiseksi loukkaantumisten vuoksi. Marraskuussa 2015 hän joutui lyhyeksi aikaa sivuun ylävartalovamman vuoksi. Kumeliauskas pelasi 37 runkosarjaottelua tehden 25 tehopistettä, kunnes hän joutui alavartalovamman vuoksi viikoiksi sivuun helmikuussa 2016, eikä kuntoutunut ennen TPS:n kauden päättymistä. Alkukauden 2016–2017 Kumeliauskas oli sivussa aiemman alavartalovammansa vuoksi ja marraskuussa hänen kautensa todettiin jäävän kokonaan väliin.

Kesällä 2017 Kumeliauskas antoi try-out -sopimuksella näyttöjä Tšekin Extraligan HC Pardubicelle. Vanha alavartalovamma kuitenkin esti hänen täysipainoisen harjoittelunsa ja Kumeliauskas palasi elokuussa kotimaahansa kuntouttamaan itseään. Marraskuussa 2017 Kumeliauskas siirtyi loppukauden 2017–2018 kattavalla ja neljän ottelun try-outin sisältävällä sopimuksella Saksan toiseksi korkeimmalle sarjatasolle DEL2-liigan Dresdner Eislöweniin. Hän sai koejaksonsa päätteeksi joulukuussa jatkosopimuksen.

Lokakuussa 2018 Kumeliauskas siirtyi loppukauden 2018–2019 kattavalla sopimuksella KHL:n farmiliiga VHL:n kazakstanilaisjoukkue Saryarka Karagandaan oltuaan alkukauden ilman sopimusta. Tammikuussa 2019 hän vaihtoi seuraansa loppukauden sopimuksella Saksan kolmanneksi korkeimmalle sarjatasolla ECDC Memmingenin riveihin. Kumeliauskas teki siellä 14 runkosarjaottelussa 16 maalia, joilla hän oli joukkueen kolmanneksi paras maalintekijä. Kaudeksi 2019–2020 Kumeliauskas palasi sarjatasoa ylemmäs DEL2:een ja siirtyi EV Landshutin joukkueeseen. Kesken kauden, marraskuussa 2019 hän palasi kuitenkin Oberligaan ja siirtyi Starbulls Rosenheimiin. Kumeliauskas oli lähes maali per peli -tahdilla joukkueen kolmanneksi paras maalintekijä tehtyään 19 ottelussa 18 osumaa. Kaudeksi 2020–2021 hän siirtyi samassa sarjassa pelaavaan Deggendorfer SC:hen.

### Maajoukkueura

Kumeliauskas edusti Liettuaa I-divisioonan MM-kilpailuissa vuosina 2008, 2009 ja 2010. Hän oli vuoden 2010 turnauksessa joukkueensa paras pistemies ja maalintekijä tehoilla 5+4=9. Kumeliauskas pelasi myös IA-divisioonan MM-kilpailuissa vuonna 2019 ja IB-divisioonan MM-kilpailuissa vuonna 2018, jolloin hän jakoi tehoilla 1+5=6 Liettuan sisäisen pistepörssin voiton viiden muun pelaajan kanssa. Joukkueen turnaus päättyi kultaan ja sarjanousuun IA-divisioonaan.

Kumeliauskas pelasi myös alle 20-vuotiaiden II-divisioonan MM-kilpailuissa vuosina 2007, 2009 ja 2010 sekä sarjatasoa ylempänä I-divisioonan MM-kilpailuissa vuonna 2008. Hän voitti II-divisioonassa B-lohkon kultaa ja oli nostamassa Liettuaa sarjatasoa ylemmäs vuosina 2007 ja 2010. Vuoden 2009 turnaus päättyi A-lohkon hopeaan. Kumeliauskas voitti pistepörssin ja jakoi maalipörssin voiton tehoilla 9+10=19, toimi Liettuan varakapteenina ja valittiin arvokkaimmaksi pelaajaksi. Hän voitti myös vuoden 2010 turnauksessa B-lohkon piste- ja syöttöpörssin tehoilla 7+11=18 sekä tehopörssin lukemalla +12. Kumeliauskas valittiin turnauksen parhaaksi hyökkääjäksi.

Vuosina 2005, 2006 ja 2007 Kumeliauskas pelasi alle 18-vuotiaiden II-divisioonan MM-kilpailuissa. Kaksi ensimmäistä turnausta päättyi lohkohopeaan ja kolmas lohkokultaan sekä sarjanousuun I-divisioonaan. Hän voitti myös vuoden 2007 turnauksen B-lohkon piste- ja syöttöpörssin tehoilla 5+7=12. Kumeliauskas pelasi myös I-divisioonan MM-turnauksessa vuonna 2008, jolloin hän oli Liettuan paras pistemies ja maalintekijä tehoilla 5+3=8. Turnaus päättyi lohkopronssiin.

Muuta
-----

Kumeliauskasin isoveli Donatas on Liettuan maajoukkuehyökkääjä, joka pelasi kolme kautta Tadasin joukkuetoverina Temirtaussa. Hän pelaa nykyään Liettuan pääsarjaa Hockey Punksin joukkueessa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2004–2005 | SC Energija | Latvia | 1 | 0 | 0 | 0 | 0 | – | – | – | – | – | U18d2 | 5 | 1 | 5 | 6 | 2 |
| 2005–2006 |  |  |  |  |  |  |  |  |  |  |  |  | U18d2 | 5 | 4 | 8 | 12 | 8 |
| 2006–2007 | HK Liepājas Metalurgs | Latvia | 15 | 1 | 4 | 5 | 2 | – | – | – | – | – | U18d2 | 5 | 5 | 7 | 12 | 4 |
|  |  |  |  |  |  |  |  |  |  |  |  |  | JMMd2 | 5 | 2 | 8 | 10 | 8 |
| 2007–2008 | SC Energija | Latvia | 16 | 4 | 4 | 8 | 10 | – | – | – | – | – | U18d1 | 5 | 5 | 3 | 8 | 8 |
|  | Dover Seawolves | AEHL | 21 | 35 | 33 | 68 | 21 | – | – | – | – | – | JMMd1 | 5 | 0 | 2 | 2 | 0 |
|  |  |  |  |  |  |  |  |  |  |  |  |  | MMd1 | 5 | 1 | 0 | 1 | 0 |
| 2008–2009 | SC Energija | Latvia | 16 | 8 | 10 | 18 | 4 | – | – | – | – | – | JMMd2 | 5 | 9 | 10 | 19 | 2 |
|  |  |  |  |  |  |  |  |  |  |  |  |  | MMd1 | 5 | 0 | 4 | 4 | 12 |
| 2009–2010 | HK VMF Pietari | RUS-2 | 23 | 3 | 5 | 8 | 14 | 2 | 0 | 0 | 0 | 0 | JMMd2 | 5 | 7 | 11 | 18 | 2 |
|  |  |  |  |  |  |  |  |  |  |  |  |  | MMd1 | 5 | 5 | 4 | 9 | 33 |
| 2010–2011 | Aristan Temirtau | Kazakstan | 10 | 4 | 2 | 6 | 2 | 2 | 0 | 0 | 0 | 0 |
| 2011–2012 | Aristan Temirtau | Kazakstan | 11 | 7 | 7 | 14 | 37 | – | – | – | – | – |
| 2012–2013 | Aristan Temirtau | Kazakstan | 50 | 25 | 19 | 44 | 32 | 12 | 3 | 4 | 7 | 10 |
| 2013–2014 | TPS | SM-liiga | 21 | 4 | 3 | 7 | 33 | – | – | – | – | – |
| 2014–2015 | TPS | SM-liiga | 27 | 7 | 6 | 13 | 16 | – | – | – | – | – |
| 2015–2016 | TPS | SM-liiga | 37 | 9 | 16 | 25 | 24 | – | – | – | – | – |
| 2016–2017 | ei pelannut |  |  |  |  |  |  |  |  |  |  |  |
| 2017–2018 | Dresdner Eislöwen | DEL2 | 31 | 10 | 13 | 23 | 51 | 1 | 0 | 0 | 0 | 0 | MMd1 B | 5 | 1 | 5 | 6 | 6 |
| 2018–2019 | Saryarka Karaganda | VHL | 18 | 3 | 3 | 6 | 6 | – | – | – | – | – | MMd1 A | 3 | 2 | 0 | 2 | 4 |
|  | ECDC Memmingen | OL | 14 | 16 | 8 | 24 | 47 | 3 | 2 | 0 | 2 | 0 |
| 2019–2020 | EV Landshut | DEL2 | 12 | 3 | 4 | 7 | 20 | – | – | – | – | – |
|  | Starbulls Rosenheim | OL | 19 | 18 | 10 | 28 | 16 | – | – | – | – | – |
| 3 kautta | yhteensä | SM-liiga | 85 | 20 | 25 | 45 | 73 | – | – | – | – | – |
| 3 kautta | yhteensä | Kazakstan | 71 | 36 | 28 | 64 | 71 | 14 | 3 | 4 | 7 | 10 |
| 2 kautta | yhteensä | DEL2 | 43 | 13 | 17 | 30 | 71 | 1 | 0 | 0 | 0 | 0 |
| 1 kausi | yhteensä | VHL | 18 | 3 | 3 | 6 | 6 | – | – | – | – | – |

Lähteet
-------

* Tadas Kumeliauskas The Internet Hockey Databasessa (englanniksi)
* Tadas Kumeliauskas Eurohockey-sivustolla (englanniksi)
* Tadas Kumeliauskas *Elite Prospects*. Everysport Media Group AB.  (englanniksi)

### Viitteet

1. ↑  Töyrylä, Petteri: Näin eteni liigakierros: Tappara palasi SM-liigan kärkeen *mtvuutiset.fi*.  17.11.2015. MTV Oy. Viitattu 30.3.2016.
2. 1 2 3  Virtanen, Vinski: Kloonataan Liettuan Malkin *Jatkoaika.com*.  28.11.2016. Jatkoaika r.y. Viitattu 28.11.2016.
3. 1 2  Virjonen, Taneli: Baltiasta Kazakstaniin ja sieltä Turkuun *hc.tps.fi*.  3.2.2016. HC TPS Turku Oy.  Arkistoitu 29.11.2016. Viitattu 28.11.2016.
4. 1 2 3 4 5 6 7 8  Tadas Kumeliauskas *Elite Prospects*. Everysport Media Group AB.  (englanniksi)
5. ↑  Elite Prospects - Arystan Temirtau *eliteprospects.com*. Everysport Media Group. Viitattu 14.6.2020. (englanniksi)
6. ↑  TPS testaa liettualaista *Jatkoaika.com*.  3.5.2013. Jatkoaika r.y. Viitattu 3.5.2013.
7. ↑  TPS solmi sopimukset kahden ulkomaalaispelurin kanssa *Jatkoaika.com*.  3.9.2013. Jatkoaika r.y. Viitattu 3.9.2013.
8. ↑  TPS solmi jatkosopimuksia *Jatkoaika.com*.  14.1.2014. Jatkoaika r.y. Viitattu 27.3.2014.
9. ↑  Kumeliauskas jatkaa TPS:ssa *Jatkoaika.com*.  20.10.2014. Jatkoaika r.y. Viitattu 20.10.2014.
10. ↑  Kumeliauskas loppukauden sivussa *Jatkoaika.com*.  16.2.2015. Jatkoaika r.y. Viitattu 15.3.2015.
11. ↑  TPS:ltä kaksi pelaajaa sivuun – Frimanin vamma vaatii leikkaushoitoa *Jatkoaika.com*.  20.11.2015. Jatkoaika r.y. Viitattu 30.3.2016.
12. ↑  TS: Kumeliauskas sivussa useita viikkoja – Spina palaa kokoonpanoon *Jatkoaika.com*.  24.2.2016. Jatkoaika r.y. Viitattu 30.3.2016.
13. ↑  Lahtinen, Miikka: SM-liigataiturin karmea epäonni jatkuu – vakava vamma pilasi siirron uusiin maisemiin *Leijonat.com*.  10.8.2017. Nordic Sport Media. Viitattu 19.8.2017.
14. ↑  Neuzugang Tadas Kumeliauskas *eisloewen.de*.  23.11.2017. BG ESCD Dresden mbH.  Arkistoitu 1.12.2017. Viitattu 23.11.2017. (saksaksi)
15. ↑  Lahtinen, Miikka: Yllätyssiirto! Entinen TPS-taituri matkaa KHL:n farmisarjaan – ura meinasi loppua aiemmin loukkaantumiseen *suomikiekko.com*.  7.10.2018. Nordic Sport Media. Viitattu 21.1.2019.
16. ↑  Saastamoinen, Lauri: Ura pahassa laskussa: Entinen TPS-taituri siirtyy melkoiseen mutasarjaan! *suomikiekko.com*.  20.1.2019. Nordic Sport Media. Viitattu 21.1.2019.
17. ↑  Elite Prospects - ECDC Memmingen *eliteprospects.com*. Everysport Media Group. Viitattu 14.6.2020. (englanniksi)
18. ↑  Tadas Ku­me­li­aus­kas be­setzt erste Kon­tin­gent­stel­le *evl.info*.  15.5.2019. EVL Spielbetrieb-GmbH / EV Landshut e.V. Viitattu 14.6.2020. (saksaksi)
19. ↑  Miettinen, Miska: Joukkue vaihtuu – Suomessa pelannut todella eksoottisen kiekkomaan pelaaja jatkaa kiertolaiselämää *suomikiekko.com*.  20.1.2019. Nordic Sport Media. Viitattu 14.6.2020.
20. ↑  Elite Prospects - Starbulls Rosenheim *eliteprospects.com*. Everysport Media Group. Viitattu 14.6.2020. (englanniksi)
21. ↑  Pönniö, Toni: Entisen TPS-hyökkääjän ura rajussa alamäessä – loppukauden tehot toivat kuitenkin uuden työpaikan! *suomikiekko.com*.  13.6.2020. Nordic Sport Media. Viitattu 14.6.2020.
22. ↑  Elite Prospects - Lithuania *eliteprospects.com*. Everysport Media Group. Viitattu 14.6.2020. (englanniksi)
23. ↑  Elite Prospects - Lithuania *eliteprospects.com*. Everysport Media Group. Viitattu 14.6.2020. (englanniksi)
24. ↑  Elite Prospects - Lithuania U18 *eliteprospects.com*. Everysport Media Group. Viitattu 14.6.2020. (englanniksi)
25. ↑  Donatas Kumeliauskas *Elite Prospects*. Everysport Media Group AB.  (englanniksi)